Man skiet meisie, homself met haelgeweer | Maroela Media
'n 31-jarige man het glo Woensdagmiddag sy 28-jarige vriendin en homself in KwaZulu-Natal met 'n haelgeweer doodgeskiet, kort nadat hy hul driejarige kind uit die kamer gestuur het.
Kol. Thembeka Mbhele, provinsiale polisiewoordvoerder, het Donderdag gesê die vriendin, Busisiwe Nqayi (28), het haar vriend met wie sy in 'n verhouding was, Lindokuhle Shange (31), by sy familiehuis in die Diphini-omgewing in Fredville, Inchanga, gaan besoek.
"Die man het na bewering die paartjie se driejarige kind uit die kamer gestuur en die kind opdrag gegee om 'n pen en papier in 'n ander kamer te gaan soek sodat hy sy lewensverhaal kan neerskryf," het Mbhele gesê.
Die kind is uit die kamer om die pen en papier te gaan kry. "Die kind het aan familielede gesê wat die opdrag van die pa is en wat hy beplan, waarna hulle onraad vermoed het. Die familielede was op pad na Shange se kamer toe hulle geweerskote hoor."
Toe die familielede in die kamer kom het hulle Nqayi met beserings aan haar maag en geslagsdele aangetref. Shange het 'n kopwond gehad.
Nqayi is na 'n nabygeleë hospitaal gehaas en is by haar aankoms dood verklaar. Shange is op die toneel dood.
Die polisie het beslag gelê op 'n haelgeweer.
"Dit is nog nie duidelik wat aanleiding tot die voorval gegee het nie en dit sal deel vorm van die polisie se ondersoek," het Mbhele bygevoeg.